
Az Európai Parlament,
–	tekintettel a Bizottság Parlamenthez és Tanácshoz intézett javaslatára (COM(2024)0452),
–	tekintettel az Európai Unió működéséről szóló szerződés 294. cikkének (2) bekezdésére és 192. cikke (1) bekezdésére, amelyek alapján a Bizottság javaslatát benyújtotta a Parlamenthez (C10-0119/2024),
–	tekintettel az Európai Unió működéséről szóló szerződés 294. cikkének (3) bekezdésére,
–	tekintettel az Európai Gazdasági és Szociális Bizottság 2024. október 23-i véleményére[footnoteRef:1], [1:  	A Hivatalos Lapban még nem tették közzé.] 

–	a Régiók Bizottságával folytatott konzultációt követően,
–	tekintettel az illetékes bizottság által az eljárási szabályzat 75. cikkének (4) bekezdése alapján jóváhagyott ideiglenes megállapodásra és a Tanács képviselőjének 2024. október 16-i és 2024. december 4-i írásbeli kötelezettségvállalásaira, amelyek szerint egyetért a Parlament álláspontjával, az Európai Unió működéséről szóló szerződés 294. cikkének (4) bekezdésével összhangban,
–	tekintettel eljárási szabályzata 60. és 170. cikkére,
1.	elfogadja első olvasatban az alábbi álláspontot[footnoteRef:2]; [2:  	Ez az álláspont a 2024. november 14-én elfogadott módosítások helyébe lép (Elfogadott szövegek, P10_TA(2024)0031).] 

2.	tudomásul veszi a Bizottság ezen állásfoglaláshoz csatolt nyilatkozatát;
3.	felkéri a Bizottságot, hogy utalja az ügyet újból a Parlamenthez, ha javaslatát másik szöveggel váltja fel, lényegesen módosítja vagy lényegesen módosítani kívánja;
4.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a nemzeti parlamenteknek.

Az Európai Parlament álláspontja, amely első olvasatban 2024. december 17-én került elfogadásra az (EU) 2023/1115 rendeletnek az alkalmazás kezdőnapjára vonatkozó rendelkezések tekintetében történő módosításáról szóló (EU) 2024/... európai parlamenti és tanácsi rendelet elfogadására tekintettel
(A Parlament és a Tanács megállapodása következtében a Parlament álláspontja megegyezik a végleges jogalkotási aktussal, az (EU) 2024/3234 rendelettel.)


MELLÉKLET A JOGALKOTÁSI ÁLLÁSFOGLALÁSHOZ

A Bizottság nyilatkozata az (EU) 2023/1115 rendeletet az alkalmazás időpontjára vonatkozó rendelkezések tekintetében módosító 2024. december 19-i (EU) 2024/3234 európai parlamenti és tanácsi rendelet elfogadására tekintettel[footnoteRef:3] [3:  	HL L, 2024/3234., 2024.12.23., ELI: http://data.europa.eu/eli/reg/2024/3234/oj.] 

A Bizottság továbbra is elkötelezett amellett, hogy az adminisztratív követelmények csökkentésével és a szükségtelen bürokratikus terhek megszüntetésével enyhítse a vállalkozásokra nehezedő terheket. 
Az (EU) 2023/1115 rendelettel kapcsolatban ennek elérése érdekében a Bizottság további pontosításokat fog nyújtani, további egyszerűsítéseket fog feltérképezni, valamint észszerűsíteni fogja a jelentéstételi és dokumentációs kötelezettségeket annak érdekében, hogy azok a szükséges minimumra korlátozódjanak, a rendelet célkitűzéseivel teljes összhangban. E célból és e kérdések kezelése érdekében a Bizottság közzéteszi az iránymutatások és a gyakran feltett kérdések frissített változatát. A Bizottság továbbra is reagálni fog az érdekelt felek és a tagállamok visszajelzéseire, segítve a kereskedőket és a piaci szereplőket a végrehajtásban, különös tekintettel a kellő gondosságra vonatkozó nyilatkozatoknak az értéklánc egészében történő benyújtására irányuló kötelezettségre. 
Annak érdekében, hogy a kereskedők és a piaci szereplők az illetékes hatóságokkal együttműködve teljesíteni tudják a rendelet követelményeit, a Bizottság prioritásként kezeli az információs rendszer működőképessé tételét. A teljesítményértékelési kockázatok kategorizálása szintén kulcsfontosságú ahhoz, hogy a piaci szereplők, a kereskedők, a termelő országok és az illetékes hatóságok számára kiszámítható legyen a rendelet alkalmazása. A Bizottság határozottan elkötelezi magát annak biztosítása mellett, hogy mind az információs rendszer, mind a kockázati besorolásra vonatkozó javaslat a lehető leghamarabb, de legkésőbb hat hónappal a rendelet alkalmazásának kezdőnapja előtt rendelkezésre álljon. 
A rendelet legkésőbb 2028. június 30-ig esedékes általános felülvizsgálata keretében a Bizottság adott esetben hatásvizsgálat alapján elemezni fogja az adminisztratív terhek egyszerűsítésére és csökkentésére irányuló további intézkedéseket. Ez az elemzés ki fog terjedni a rendelet célkitűzéseivel összhangban pozitív eredményeket felmutató országokból és országrészekből történő beszerzéssel kapcsolatos csökkentett követelmények szükségességére és megvalósíthatóságára.

